Diari Oficial de la Generalitat Valenciana


Sumari del DOGV 7682, del 21-12-2015 (2015/10651)

RESOLUCIÓ de 17 de desembre de 2015, del director general de Relacions amb les Corts, per la qual es disposa la publicació del conveni entre la Generalitat, la Universitat Jaume I de Castelló i la Fiscalia Superior de la Comunitat Valenciana per al desenvolupament d'un programa de mediació en matèria d'intervenció socioeducativa i execució de mesures de medi obert amb menors infractors.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7682

Data del DOGV
:   21-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/10847


Data del document
:   17-12-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de desembre de 2015, del director general de Relacions amb les Corts, per la qual es disposa la publicació del conveni entre la Generalitat, la Universitat Jaume I de Castelló i la Fiscalia Superior de la Comunitat Valenciana per al desenvolupament d'un programa de mediació en matèria d'intervenció socioeducativa i execució de mesures de medi obert amb menors infractors. [2015/10191]  
La Generalitat, la Universitat Jaume I de Castelló i la Fiscalia Superior de la Comunitat Valenciana han subscrit, prèvia tramitació reglamentària, el 26 d'octubre de 2015, el conveni per al desenvolupament d'un programa de mediació en matèria d'intervenció socioeducativa i execució de mesures de medi obert amb menors infractors.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 662/2015 i que figura com a annex de esta resolució.  
  
València, 17 de desembre de 2015.- El director general de Relacions amb les Corts: Antonio Torres Salvador.  
  
  
Conveni de col·laboració entre la Universitat Jaume I de Castelló, la Fiscalia Superior de la Comunitat Valenciana i la Generalitat per al desenvolupament d'un programa de mediació en matèria d'intervenció socioeducativa i execució de mesures de medi obert amb menors infractors  
  
Castelló, 26 d'octubre de 2015  
  
Reunits  
D'una banda, Mónica Oltra Jarque, vicepresidenta del Consell i consellera d'Igualtat i Polítiques Inclusives, en nom i representació de la Generalitat, autoritzada per a la subscripció del present conveni per acord del Consell de data 23 d'octubre de 2015.  
D'una altra, Vicent Climent Jordà, rector de la Universitat Jaume I de Castelló, en el seu nom i representació, d'acord amb el que disposa l'article 70.t, dels seus estatuts, aprovats pel Decret 116/2010, de 27 d'agost, del Consell de la Generalitat (DOGV 6344, 31.08.2010).  
I d'una altra, en representació de la Fiscalia, Antonio Montabes Córdoba, fiscal superior de la Fiscalia de la Comunitat Valenciana, segons nomenament efectuat pel Reial Decret 887/ 2013, de 8 de novembre (BOE 269, 09.11.2013), i José Luis Cuesta Merino, fiscal en cap de la Fiscalia Provincial de Castelló, segons nomenament efectuat pel Reial Decret 1568/2012, de 15 de novembre, de 2012 (BOE 276, 16.11.2012).  
  
Totes les parts es reconeixen mútuament la necessària capacitat jurídica i d'obrar per a aquest atorgament en les representacions que exerceixen i acrediten.  
  
Manifesten  
Primer. Que la Vicepresidència i Conselleria d'Igualtat i Polítiques Inclusives és el departament del Consell a què correspon exercir les atribucions de la Generalitat sobre el menor infractor derivades de l'aplicació de la Llei Orgànica 5/2000, de 12 de gener, reguladora de la responsabilitat penal dels menors.  
Segon. Que la Universitat Jaume I de Castelló és un centre d'ensenyament superior i d'investigació que valora l'educació com a participació en la transformació econòmica i cultural del conjunt de la societat i incorpora a les seues activitats, com a instruments d'acció positiva, la millora contínua de la qualitat en tots els seus serveis, el compromís social, el principi de solidaritat, el respecte a la diversitat, la igualtat entre els hòmens i les dones, la millora i protecció del medi ambient i el treball per la pau.  
Tercer. Que el Ministeri Fiscal és un òrgan de rellevància constitucional amb personalitat jurídica pròpia, integrat amb autonomia funcional en el Poder Judicial, que exerceix la seua missió per mitjà d'òrgans propis, d'acord amb els principis d'unitat d'actuació i dependència jeràrquica i amb subjecció, en tot cas, als de legalitat i imparcialitat.  
  
D'acord amb l'article 124.1 de la Constitució Espanyola, correspon al Ministeri Fiscal promoure l'acció de la justícia en defensa de la legalitat dels drets dels ciutadans i de l'interés públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'aquests la satisfacció de l'interés social.  
  
En matèria de responsabilitat penal de menors, i de conformitat amb allò que disposa l'article 6 de la Llei Orgànica 5/2000, de 12 de gener, reguladora de la responsabilitat penal dels menors, correspon al Ministeri Fiscal la defensa dels drets que als menors reconeixen les lleis, així com la vigilància de les actuacions que hagen de realitzar-se en el seu interés i l'observança de les garanties del procediment.  
  
Quart. Que en el context d'aquesta llei revist un particular interés la reparació del dany causat i la conciliació amb la víctima que, per a aconseguir principi d'intervenció mínima, i amb el concurs mediador de l'equip tècnic poden donar lloc al sobreseïment de l'expedient (arts. 19 i 27.3 LORPM), o a la finalització del compliment de la mesura imposada en sentència (art. 51.3 LORPM).  
Amb aquesta finalitat, l'article 8.7 del seu Reglament, aprovat pel Reial Decret 1774/2004, de 30 de juliol, preveu que les entitats públiques podran posar a disposició del Ministeri Fiscal i els jutjats de menors els programes necessaris per a realitzar les funcions de mediació.  
Cinqué. Que la Llei Orgànica 5/2000, preveu en l'article 40.2.c la possibilitat d'acordar la suspensió de l'execució de la decisió en determinades condicions, entre les quals es compta, si el jutge així ho estableix, l'obligació de realitzar l'activitat socioeducativa recomanada per l'equip tècnic o l'entitat pública de protecció o reforma de menors, inclús amb compromís de participació dels pares, tutors o guardadors del menor.  
L'article 8.1 del Reglament atribueix a les comunitats autònomes la competència en l'execució de la dita activitat.  
Sisé. Que els equips tècnics de la Conselleria d'Igualtat i Polítiques Inclusives adscrits a les fiscalies i els jutjats de menors, compostos per psicòlegs, educadors i treballadors socials, tenen la funció d'assistir tècnicament, en les matèries pròpies de la seua disciplina professional, els jutges de menors i el Ministeri Fiscal, i poden informar sobre la possibilitat que el menor efectue una activitat reparadora o de conciliació amb la víctima, o proposar una concreta intervenció socioeducativa.  
  
Correspon també a aquests equips tècnics realitzar les funcions de mediació entre el menor i la víctima o perjudicat, i informar el Ministeri Fiscal dels compromisos adquirits i del seu grau de compliment.  
  
Seté. La Llei Orgànica 5/2000, preveu la possibilitat d'imposar als menors infractors una sèrie de mesures que es denominen de medi obert, perquè la seua execució no requereix l'ingrés dels menors en centres de reeducació, la qual cosa permet dur a terme totes les actuacions incloses en el projecte individualitzat d'execució en el seu entorn sociofamiliar, i fer ús dels recursos normalitzats de l'àmbit comunitari. La mesura de prestacions en benefici de la comunitat consisteix en la realització d'activitats no retribuïdes d'interés social o en benefici de persones en situació de precarietat. La mesura de realització de tasques socioeducatives obliga a participar en activitats específiques de contingut educatiu encaminades a facilitar el desenvolupament de la competència social.  
  
La Vicepresidència i Conselleria d'Igualtat i Polítiques Inclusives compta amb la col·laboració de diferents entitats locals i privades sense ànim de lucre per a l'execució de totes les mesures judicials de medi obert, incloses les prestacions en benefici de la comunitat i la realització de tasques socioeducatives.  
Vuité. Que la Universitat Jaume I compta amb un Laboratori de Família, vinculat al Màster Universitari d'Intervenció i Mediació Familiar, centre dedicat a l'estudi de la família i dels menors que té com a objectiu fonamental crear espais professionals, de reflexió pràctica i d'investigació, focalitzats en la millora de la mateixa pràctica i en l'aplicació dels resultats de la investigació, a distints escenaris socials en què es requereix una resposta, innovació i/o ajuda per a millorar i potenciar els contextos sociofamiliars i educatius en l'àmbit de la intervenció social.  
Que la Universitat Jaume I, a través del Laboratori de Família, d'acord amb els seus principis i les seues funcions i professionals amb formació especialitzada en procediments de mediació, conciliació, reparació i intervencions socioeducatives, supervisats per experts en mediació familiar i penal juvenil.  
Que el Laboratori de Família està interessat en la generació de coneixement i en la millora de les mesures desplegades a l'empara de la Llei Orgànica 5/2000.  
Nové. Per tot allò que s'ha exposat, les parts decideixen concretar la seua col·laboració per a la posada en marxa del present acord, amb la finalitat de fer efectives les previsions de la Llei Orgànica 5/2000, pel que fa a la mediació, conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat, ja es tracte de mesures judicials o alternatives a la judicialització, impulsant la realització d'estudis d'investigació en el camp a què es refereix el conveni.  
  
En conseqüència, havent arribat les parts al seu complet i total acord, decideixen formalitzar el present conveni de col·laboració d'acord amb les següents  
  
Clàusules  
Primera. Objecte  
Constituïx l'objecte del present conveni establir les bases de col·laboració entre la Universitat Jaume I de Castelló, la Fiscalia Provincial de Castelló i la Generalitat per a fer possible el compliment efectiu de les disposicions de la Llei Orgànica 5/2000, de 12 de gener, reguladora de la responsabilitat penal dels menors relatives a la mediació, conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
Segona. Obligacions de les parts  
a) Obligacions de la Universitat Jaume I de Castelló  
La Universitat Jaume I de Castelló, a través del Laboratori de Família, vinculat al seu Màster Universitari en Intervenció i Mediació Familiar, i en funció de la seua disponibilitat real i efectiva de mitjans personals i materials, es compromet a:  
Proporcionar el personal adequat per a col·laborar en la busca d'una solució extrajudicial en els casos derivats per l'equip tècnic de la Generalitat adscrit a la fiscalia i els jutjats de menors de Castelló.  
  
Seleccionar conjuntament amb la Unitat de Mesures Judicials de la Direcció Territorial d'Igualtat i Polítiques Inclusives de Castelló i amb el tècnic responsable de l'execució de cada mesura el recurs més adequat per a la realització de les tasques socioeducatives i les prestacions en benefici de la comunitat, i comunicar al tècnic responsable del cas qualsevol incidència que es produïsca, així com la seua finalització i adequat compliment.  
Impulsar i desenvolupar activitats d'investigació en el context de la mediació, conciliació, reparació i intervencions socioeducatives a partir de les problemàtiques i necessitats detectades en el camp a què es refereix aquest conveni.  
La col·laboració de la Universitat Jaume I de Castelló en el desenvolupament del present conveni pot fer-se extensiva en el futur a altres òrgans o serveis.  
b) Obligacions de la Conselleria d'Igualtat i Polítiques Inclusives  
1. Correspon a l'equip tècnic de la Conselleria d'Igualtat i Polítiques Inclusives adscrit a la fiscalia i els jutjats de menors de Castelló:  
  
Valorar les circumstàncies personals del menor i la possibilitat de dur a terme una solució extrajudicial del cas, d'acord amb el procediment previst en l'article 5 del Reglament de la Llei Orgànica 5/2000.  
  
Realitzar les funcions de mediació entre el menor i la víctima o perjudicat, en aquells casos en què siga possible i convenient la conciliació o reparació directa o social del dany causat.  
Seleccionar, conjuntament amb el personal del Laboratori de Família de la Universitat Jaume I de Castelló, una activitat que permeta una solució extrajudicial del cas, i elaborar el projecte socioeducatiu d'aquesta, en què es farà constar la seua naturalesa i objectius, el calendari de realització i els noms del tècnic responsable i de la persona designada per la Universitat Jaume I de Castelló.  
Dur a terme el seguiment de l'activitat per mitjà d'una comunicació directa i periòdica entre ambdós entitats.  
Notificar al menor i a la seua família la suspensió de l'activitat, si és el cas, i informar el Ministeri Fiscal dels motius pels quals no han pogut portar-se a terme els compromisos assolits, a l'efecte del que disposen els articles 19.4 i 5 de la Llei Orgànica 5/2000.  
  
2. Correspon a la Direcció Territorial d'Igualtat i Polítiques Inclusives de Castelló:  
- Designar el tècnic responsable de l'execució de les mesures de realització de tasques socioeducatives i prestacions en benefici de la comunitat, i de l'elaboració del seu programa individualitzat d'execució.  
- Valorar i seleccionar, junt amb el tècnic designat, alguna activitat organitzada per la Universitat Jaume I de Castelló en el programa individualitzat d'execució.  
- Dur a terme el seguiment de l'execució d'aquestes mesures a través del professional designat i comunicar les incidències que puguen sorgir al jutge de menors i al Ministeri Fiscal.  
- Elaborar i tramitar a través del professional designat tots els informes previstos en l'article 13 del Reglament de la Llei Orgànica 5/2000.  
  
- Facilitar l'accés d'investigadors acreditats des del Màster Universitari de Mediació i Intervenció Familiar per a la realització d'estudis d'investigació de caràcter cientificotècnic, prèviament planificats i acceptats per l'organisme i/o departament competent de la Direcció Territorial d'Igualtat i Polítiques Inclusives de Castelló, a fi de millorar i desenvolupar propostes cientificotècniques en l'àmbit a què es refereix el present conveni.  
3. La Vicepresidència i Conselleria d'Igualtat i Polítiques Inclusives es compromet a mantindre les pòlisses de responsabilitat civil i d'accidents ja subscrites per als menors susceptibles de participar en les activitats incloses en l'àmbit d'aplicació d'aquest conveni. Les esmentades pòlisses preveuen una assegurança de responsabilitat civil i una altra d'accidents pels actes dels menors derivats a aquesta conselleria pels òrgans corresponents de l'Administració de Justícia, en aplicació de la Llei Orgànica 5/2000, de 12 de gener, reguladora de la responsabilitat penal dels menors.  
Tercera. Obligacions econòmiques  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Quarta. Publicitat  
Totes les activitats incloses en l'àmbit d'aplicació del present conveni que siguen objecte de divulgació, difusió o publicació hauran de fer constar de forma expressa que es realitzen en virtut d'un conveni subscrit per la Universitat Jaume I de Castelló, la Fiscalia Provincial de Castelló (Secció de Menors) i la Generalitat.  
Cinquena. Protecció de dades de caràcter personal  
La Universitat Jaume I de Castelló es compromet a tractar les dades de caràcter personal a què puga tindre accés a través del present conveni de conformitat amb el que disposa la Llei 15/1999, de 13 de desembre, de protecció de dades de caràcter personal, i el Reial Decret 994/1999, d'11 de juny, pel qual s'aprova el Reglament de mesures de seguretat dels fitxers automatitzats que continguen dades de caràcter personal.  
  
El Laboratori de Família no tindrà accés a les dades personals dels menors. La realització de qualsevol estudi o treball d'investigació per part de la Universitat Jaume I requerirà la prèvia dissociació de les dades dels menors a què puguen accedir els investigadors.  
La Universitat Jaume I s'obliga, així mateix, a no comunicar els fitxers automatitzats de dades de caràcter personal, ni cap dada procedent d'aquells, ni tan sols per a la seua conservació, a altres persones diferents de les que són part en el conveni, llevat que siga requerida per a això per una autoritat competent o pel mateix titular en l'exercici dels seus drets d'accés, rectificació i cancel·lació d'acord amb la normativa vigent.  
  
La Universitat Jaume I mantindrà la més estricta confidencialitat i compliment del deure de secret respecte als assumptes i dades de caràcter personal a què puga tindre accés, tant durant la vigència d'aquest conveni com després de la seua terminació.  
Sisena. Comissió mixta  
1. Per al seguiment del present conveni es constituirà una Comissió Mixta que estarà integrada, com a màxim, per dos representants de la Universitat Jaume I de Castelló, dos de la Fiscalia Provincial de Castelló i uns altres dos de la Direcció Territorial d'Igualtat i Polítiques Inclusives de Castelló, que actuaran com a president i secretari de la Comissió, que tindrà les funcions següents:  
a) Supervisar l'execució del conveni, així com adoptar la decisions i dictar les instruccions necessàries a fi d'assegurar la correcta realització de les activitats convingudes, incloent-hi a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
b) Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
c) Realitzar una avaluació anual de les actuacions practicades i els resultats obtinguts, i emetre un informe o valoració final sobre el grau de compliment dels objectius consignats en el conveni.  
2. La comissió es reunirà amb la periodicitat que es determine en el moment de la seua constitució, que tindrà lloc dins dels dos mesos següents a la firma del present conveni, i sempre que ho sol·licite una de les parts.  
3. La comissió remetrà una còpia de les actes, acords i informes que emeta en el desplegament i l'execució de les seues funcions a l'òrgan directiu de la Generalitat competent en matèria de justícia juvenil.  
Setena. Vigència del conveni  
El conveni tindrà un termini de vigència de dos anys des del moment de la firma, i podrà prorrogar-se expressament pel mateix període de temps per acord de les parts.  
Constituirà motiu de resolució del present conveni l'incompliment de qualsevol de les seues clàusules, l'acord de la seua extinció per les parts, la denúncia unilateral expressa i per escrit de qualsevol d'aquestes amb un preavís d'un mes o la concurrència de qualsevol altra causa prevista en la legislació vigent.  
La comissió mixta de seguiment donarà compte en el seu informe final de les actuacions que es troben en curs d'execució en el moment de l'extinció del conveni, a fi que l'òrgan directiu de la Generalitat competent en matèria de justícia juvenil determine el procediment que s'ha de seguir per a la seua conclusió.  
Vuitena. Caràcter del conveni  
El present conveni té naturalesa juridicoadministrativa, i correspon a l'ordre jurisdiccional contenciós administratiu el coneixement de les qüestions litigioses que puguen sorgir en la seua interpretació i compliment, tot això de conformitat amb el que disposa l'article 8.3 de la Llei 30/1992, de 26 de novembre.  
Amb els termes referits, i en prova de conformitat, subscriuen les parts el present conveni, en sis exemplars, en el lloc i la data indicats en l'encapçalament.  
  
La vicepresidenta del Consell i consellera d'Igualtat i Polítiques Inclusives: Mónica Oltra Jarque  
El rector de la Universitat Jaume I de Castelló: Vicent Climent Jordá  
  
El fiscal superior de la Fiscalia de la Comunitat Valenciana: Antonio Montabes Córdoba.  
El fiscal en cap de la Fiscalia Provincial de Castelló: José Luis Cuesta Merino